ดีเอสไอเตือนถูกตุ๋น ลงทุนกองทุนทองคำ
ดีเอสไอเตือนระวังถูกหลอกลงทุนหุ้นทองคำ กองทุนเวอร์จิ้นจากต่างประเทศ
18 ก.พ. 2558

ดีเอสไอเตือนระวังถูกหลอกลงทุนหุ้นทองคำ กองทุนเวอร์จิ้นจากต่างประเทศ
รายงานข่าวสำนักคดีเทคโนโลยีและสารสนเทศ กรมสอบสวนคดีพิเศษ (ดีเอสไอ) แจ้งว่า ดีเอสไอได้ออกประกาศเตือนประชาชนระวังการถูกหลอกให้ร่วมลงทุนในหุ้น หรือกองทุนเวอร์จิ้น โกลด์ ไมน์นิง คอร์ปอเรชั่น (Virgin Gold Mining Corporation : VGMC) 
ก่อนหน้านี้ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และกระทรวงการคลัง ได้แจ้งดีเอสไอว่ากองทุนดังกล่าวไม่มีการจดทะเบียนกองทุนให้ถูกต้องตามกฎหมายหลักทรัพย์และตลาดหลักทรัพย์ฯ รวมทั้งไม่ได้รับอนุญาตจากธนาคารแห่งประเทศไทย (ธปท.) ให้ลงทุนด้านแลกเปลี่ยนเงินตราต่างประเทศ การชักชวนให้ประชาชนลงทุนในหุ้นของกองทุนดังกล่าว จึงอาจเข้าข่ายหลอกลวงและฉ้อโกงประชาชน 
นอกจากนี้ กรณีที่มีการอ้างว่าได้จดทะเบียนกับบริษัทเอเชีย แปซิฟิก โกลด์ ไมน์นิง อินเวสต์เมนท์ ที่แคนาดา ซึ่งหุ้นหรือกองทุน VGMC ได้ออกใบหุ้นให้ประชาชนผู้ลงทุนยึดถือไว้นั้น สำนักงาน ก.ล.ต. แจ้งว่า ไม่พบการอนุญาตให้ประกอบธุรกิจหลักทรัพย์และธุรกิจสัญญาซื้อขายล่วงหน้าในไทยและไม่พบการอนุญาตจากแคนาดา